
ועדת העבודה, הרווחה והבריאות
04/12/2014

הכנסת התשע-עשרה
נוסח לא מתוקן

מושב שלישי
<פרוטוקול מס' 341>
מישיבת ועדת העבודה, הרווחה והבריאות
יום חמישי, י"ב בכסלו התשע"ה (4 בדצמבר 2014), שעה 10:30
<סדר היום:>
<הצעת חוק זכויות החולה (תיקון מס' 8) (הזכות לנוכחות מלווה בטיפול רפואי), התשע"ה–2014>
נכחו:

<חברי הוועדה:> 
שולי מועלם-רפאלי – מ"מ היו"ר
עדי קול

פנינה תמנו שטה
<מוזמנים:> 
	ד"ר ישי לב
	–
	מינהל רפואה, משרד הבריאות

	טל נשרי
	–
	יועצת משפטית, משרד הבריאות

	חן שמילו
	–
	עו"ד, ההסתדרות הרפואית בישראל


<ייעוץ משפטי: >
נעה בן שבת
אילת וולברג (מתמחה)
<מנהלת הוועדה:>
וילמה מאור
<רישום פרלמנטרי:>
אור שושני
<הצעת חוק זכויות החולה (תיקון מס' 8) (הזכות לנוכחות מלווה בטיפול רפואי), התשע"ה–2014>
<היו"ר שולי מועלם-רפאלי:>
בוקר טוב. אני פותחת את הדיון בהצעת חוק זכויות החולה (תיקון מס' 8) (זכות לנוכחות מלווה בטיפול רפואי), של חברת הכנסת פנינה תמנו-שטה וחברי כנסת נוספים, לקריאה שנייה ושלישית. חברת הכנסת, בבקשה. 
<פנינה תמנו-שטה:>
תודה. הצעת החוק הזאת הולכת לחול על כלל האוכלוסייה, אבל המטרה הראשונית שלה נבעה מכך שיש צורך מאוד ברור של אנשים שמשתייכים לאוכלוסיות מוחלשות שזקוקים להנגשה השפתית ולגישור בין מטפל למטופל, כשהרבה פעמים אותו גישור לא נועד רק כדי להסיר חסמים שפתיים או חסמים כאלה ואחרים כדי שהאווירה תהיה נוחה, אלא הם גם מצילי נפשות. לחלוטין אפשר לומר שכאשר מטופל לא מבין איזה טיפול הוא אמור לקבל או שהרופא לא מבין מה החוליים או הכאבים שיש למטופל, התוצאה עלולה להיות תוצאה שגויה, שעלולה להוביל גם למצבים של סיכון ברור. 

אז אני מברכת על הצעת החוק, שהולכת לעבור בקריאה שנייה ושלישית. ואת, גברתי היושבת-ראש, כמי שעמדה בראש השדולה לשוויון בבריאות - - -

<היו"ר שולי מועלם-רפאלי:>
יחד עם חבר הכנסת אילן גילאון.

<פנינה תמנו-שטה:>
אין לי ספק שכשנתכנס כאן עוד פעם בעוד שלושה חודשים, אנחנו נמשיך לפעול לשם שוויון בבריאות וצמצום פערים, וזאת הדרך הנכונה לעשות את זה – בחוקים שמסתכלים על מציאות קיימת ומנסים להביא פתרון. מעבר לכך, אני חושבת שההצעה הזאת תעזור גם לציבור הרופאים, וגם ראינו את חוות הדעת של משרד הבריאות ושל ההסתדרות הרפואית בישראל. תודה. 
<היו"ר שולי מועלם-רפאלי:>
תודה רבה. אני מציעה שנתחיל לקרוא את הנוסח, ובמקומות שיהיו הערות למשרד הבריאות או להר"י... בבקשה. 

<אילת וולברג:>
קוראת:
"הצעת חוק זכויות החולה (תיקון מס' 8) (הזכות לנוכחות מלווה בטיפול רפואי), התשע"ה-2014
	הוספת סעיף 6א
	1.
	בחוק זכויות החולה, התשנ"ו–1996‏ (להלן – החוק העיקרי), אחרי סעיף 6 יבוא:

	
	
	"זכות לנוכחות מלווה בטיפול רפואי
	6א.
	(א)
מטופל זכאי לכך שאדם המלווה אותו, לפי בחירתו (להלן – מלווה), יהיה נוכח בעת קבלת טיפול רפואי, ובלבד שהמלווה לא יתערב במתן הטיפול הרפואי. 

	
	
	
	
	
	
	(ב)
על אף האמור בסעיף קטן (א), מטפל רשאי שלא לאפשר למלווה להיות נוכח בעת קבלת טיפול רפואי, אם סבר שיש בנוכחותו כדי –

	
	
	
	
	
	
	
	(1)
לפגוע בבריאות המטופל, המלווה או מטופלים אחרים;

	
	
	
	
	
	
	
	(2)
לפגוע באיכות הטיפול הרפואי שניתן למטופל, בסיכויי הצלחתו של טיפול כאמור - - - "


<פנינה תמנו-שטה:>
רגע, יש לי פה בעיה. "על אף האמור סעיף קטן (א), מטפל רשאי שלא לאפשר למלווה להיות נוכח בעת קבלת טיפול רפואי, אם סבר שיש בנוכחותו כדי לפגוע בבריאות המטופל, המלווה..." – המלווה בעצמו?

<היו"ר שולי מועלם-רפאלי:>
כן. אם נותנים למשל חומר רדיואקטיבי, המלווה לא יכול להיות שם, כי הוא נפגע מזה. 

<אילת וולברג:>
קוראת:

	
	"(2)
לפגוע באיכות הטיפול הרפואי שניתן למטופל, בסיכויי הצלחתו של טיפול כאמור, או לפגום באפשרות לקבל מהמטופל מידע הנדרש לשם הטיפול הרפואי;

	
	(3)
להפריע לעבודת המטפל או הצוות המטפל; 

	
	(4)
לפגוע בפרטיות של מטופלים אחרים - - - "


<פנינה תמנו-שטה:>
זה רחב מדי, ואמרנו את זה גם בפעם הקודמת. לבוא ולהגיד "הוא מפריע לי" זה מושג מאוד רחב, ואני חושבת שהוא לא נחוץ פה. אמרנו גם בפעם הקודמת – והייתה על כך הסכמה – שזה מושג יותר מדי רחב, שמעקר את החוק מתוכן. 
<היו"ר שולי מועלם-רפאלי:>
בואו נשמע את משרד הבריאות ואת הר"י, ואז נציע מילה ממקדת יותר. 

<טל נשרי:>
רציתי לחזור עוד קודם לכן. לגבי "מטופל זכאי לכך שאדם המלווה אותו" – לצד כל זכות, קיימת חובה. חשוב לנו שאם הנושא עבר שוב לעולם זכויות, יובהר שהחובה להביא מלווה לא מוטלת על הצוותים הרפואיים, אלא שאם אדם מגיע עם מלווה הוא יוכל להיכנס איתו. 
<פנינה תמנו-שטה:>
אבל זה ברור. 

<היו"ר שולי מועלם-רפאלי:>
טל, אין בעיה, יוסף משפט על ידי היועצת המשפטית של הוועדה - - -

<נעה בן שבת:>
לא, זה מובהר לפרוטוקול. 

<היו"ר שולי מועלם-רפאלי:>
זה מובהר בפרוטוקול. 

<טל נשרי:>
שיובהר בפרוטוקול שזה לא מטיל חובה על הצוותים הרפואיים לארגן מלווה או לא לטפל במטופל שלא הגיע מלווה באדם. לכן אנחנו ביקשנו לפני כן שהנוסח יהיה "מטופל רשאי להיות מלווה באדם", כך שאם הוא הביא איתו, הוא ודאי יוכל להתלוות אליו. 
<נעה בן שבת:>
אבל אני חושבת שהנוסח הזה אפילו יותר טוב, כי הרי ממילא יש לו מלווה, אז זה אומר שהאדם המלווה אותו יהיה נוכח. 

<טל נשרי:>
אנחנו אומרים את זה לפרוטוקול, כי אנחנו מכירים את ההתמודדויות של המערכת עם זה. 

<היו"ר שולי מועלם-רפאלי:>
טוב שהבהרת את זה לפרוטוקול. 

<טל נשרי:>
לגבי הנושא של הפרעה למטפל, ישי, אתה רוצה לדבר על הנושא הזה?

<ישי לב:>
אני לא יודע איך אפשר לצמצם את זה, מכיוון שזה נוגע לכל כך הרבה עולמות שונים של תוכן – אם זה מרפאה, אם זה מלר"ד, חדר ניתוח, טיפול נמרץ, מחלקה רגילה, יש ביקור, אין ביקור ועוד. זאת אומרת, זה כל כך הרבה תחומים של תוכן - - -

<פנינה תמנו-שטה:>
מה, של ההפרעה?

<ישי לב:>
כן, "הוא הפריע לי לחשוב", "הפריע לי - - -

<פנינה תמנו-שטה:>
אז אפשר לכתוב "הפרעה ממשית".

<היו"ר שולי מועלם-רפאלי:>
לא, לא, ד"ר לב, אם המלווה של המטופל הפריע לך לחשוב אז אתה בבעיה, אתה לא במקצוע הנכון. הרי לשם מה הגענו עד הלום? אם עכשיו רופא יגיד "המלווה מפריע לי לחשוב", בלי שהמלווה עשה שום פעולת דיבור או הפרעה אקטיבית – אז בשביל מה הגענו עד הלום?

<פנינה תמנו-שטה:>
בגלל זה, בגלל הדוגמה - - -

<היו"ר שולי מועלם-רפאלי:>
לא, הדוגמה הזאת הייתה - - -

<ישי לב:>
אני מסכים, אבל אני רוצה לתת לכם דוגמה. אני עושה עכשיו ניקור מח עצם. בניקור הזה אני כולי ממוקד באיזושהי פרוצדורה, שהיא לא חדר ניתוח. בחדר ניתוח יש דלתות, סוגרים אותן, ומותר לי לבצע ניתוח בלי שיהיה מלווה צמוד. אגב, למה שלא גם שם? הרי גם שם אפשר לבקש שיהיה מלווה צמוד.
<היו"ר שולי מועלם-רפאלי:>
לא, אנחנו לא רוצים להפריע לאיכות הטיפול. 

<פנינה תמנו-שטה:>
"הפרעה ממשית לאיכות הטיפול".

<היו"ר שולי מועלם-רפאלי:>
בסעיף (2) ניתן מענה למה שאתה אומר. 

<פנינה תמנו-שטה:>
גברתי היושבת-ראש אמרה נכון. סעיף (2) אומר "לפגוע באיכות הטיפול", ובו ניתן לך מענה לכל מה שקשור להפרעה לאיכות הטיפול. 

<היו"ר שולי מועלם-רפאלי:>
אם תחשוב שהאימא של הנערה בת ה-18 מפריעה לך באיכות הטיפול בשאיבת מח עצם, אז אתה יכול להגיד "זה לא נכון לי שהיא תהיה פה, כי זה לא מאפשר לי איכות טיפול". אני אפילו אלך עם זה לדברים ורבליים. יש סעיף שאומר "לקבל מהמטופל מידע". באה נערה עם אימא שלה, ואתה רוצה שהאימא תצא, כדי שהנערה תדבר בחופשיות - - -
<פנינה תמנו-שטה:>
אז כתוב "לא לפגום באפשרות לקבל מהמטופל מידע הנדרש לשם הטיפול". 

<היו"ר שולי מועלם-רפאלי:>
אני עושה את העבודה בשבילך, תני לי רגע. 

<פנינה תמנו-שטה:>
אני סותמת את הפה. גם ככה הבטחתי ליושב-ראש שאני סותמת את הפה.

<היו"ר שולי מועלם-רפאלי:>
וטוב את עושה. בואי נגמור עם זה. 

אני חושבת שבסייגים שמופיעים בסעיף (2) יש לך מענה לכל הדברים שאתה מעלה. לעניות דעתי האמירה "להפריע לעבודת הרופא" היא אמירה כללית, ואנחנו חייבים להוסיף מילה יותר ממקדת, אולי "הפרעה משמעותית" או "הפרעה ממשית". הר"י, בבקשה. 

<חן שמילו:>
אני עורך דין חן שמילו, מההסתדרות הרפואית. העניין של ההפרעה הוא באמת רחב מדי, אנחנו מקבלים את זה. אז הצענו שמלווה שנוקט אלימות כהגדרתה בחוק למניעת כניסה - - -

<נעה בן שבת:>
מה דעתך על שאלת ההפרעה? אחרי זה תדבר על אלימות. 

<חן שמילו:>
אני חושב שהסייג הזה בא להתייחס להתנהגות שלילית של המלווה כלפי המטפל, התנהגות שלא נופלת לסייגים (1) ו-(2). לדעתי זה יהיה סביר ומידתי לצמצם את זה להתנהגות שהיא אלימה.

<היו"ר שולי מועלם-רפאלי:>
לא, ממש לא, ממש לא. 

<חן שמילו:>
רגע - - -

<היו"ר שולי מועלם-רפאלי:>
אני חייבת להגיד לכם שאתם עושים שירות רע למערכת; לרופאים ולמטפלים האחרים. אם רק הפרעה אלימה היא סיבה להוציא מלווים, אז אנחנו בבעיה חמורה. 

<חן שמילו:>
לא, לא, מה שאני אומר זה שבהינתן העמדה ש"הפרעה" זה דבר רחב מדי, צריך לפחות להתייחס  - - -

<היו"ר שולי מועלם-רפאלי:>
אז "הפרעה ממשית".

<פנינה תמנו-שטה:>
אני רוצה להביא דוגמה מהחיים. 

<עדי קול:>
עזבי, פנינה. תודה. 

<היו"ר שולי מועלם-רפאלי:>
אז יהיה "הפרעה ממשית".
<אילת וולברג:>
קוראת:

	"(4)
לפגוע בפרטיות של מטופלים אחרים, ולא ניתן למנוע את הפגיעה באמצעים סבירים.

	(ג)
סבר המטפל כי אין לאפשר למלווה להיות נוכח בעת קבלת הטיפול הרפואי בשל אחת מהעילות המנויות בסעיף קטן (ב), יסביר למטופל את הטעם לכך ויאפשר למלווה להיות נוכח סמוך ככל האפשר לאחר מתן הטיפול הרפואי." 


<טל נשרי:>
יש לנו הערה. בעולם של בתי חולים המשפט הזה הוא מובן, כי הטיפול מחולק לכמה יחידות. אבל בעולם של קהילה, המשפט הזה לא כל כך ברור, ואני חושבת שזה יטיל על הרופאים חובה שהם לא יבינו מה הם אמורים לעשות איתה.

<ישי לב:>
גם בבית חולים אמבולטורי, כשמישהו מגיע ל - - -

<נעה בן שבת:>
אז אולי צריך להגיד "ככל האפשר" או "ככל הניתן" - - -

<ישי לב:>
לא, לא, אין המשך - - -

<פנינה תמנו-שטה:>
לא הבנתי, את יכולה להסביר לי עוד הפעם?

<טל נשרי:>
למשל אדם שמגיע לחדר מיון וכרגע אי אפשר להכניס אותו לאיזשהו עניין, מאוד מובן למה עשר דקות אחר כך, כשהוא נמצא בהתאוששות או במקום אחר, אפשר וצריך להצמיד אליו בחזרה את המלווה שלו. אבל במרפאה, ברגע שרופא הוציא גבר שהגיע עם אישה שנראה שהיא מפחדת ממנו והיא לא משתפת את המידע הרפואי בגלל החשש ממנו – שזה מקרה שאנחנו נתקלים בו הרבה במערכת הרפואית – מה הרופא הזה צריך לעשות? האם ברגע שהוא סיים לדבר איתה בנושא הזה הוא צריך להחזיר את הגבר פנימה, או רק בסוף, כשהאישה מסיימת את כל הטיפול הרפואי? זאת אומרת, הטיפול הרפואי בתוך החדר של הרופא לא מחולק ליחידות, כמו בבתי החולים, ולכן זה עלול להטיל על הרופאים בקהילה איזשהו נטל שהם לא ידעו להתמודד איתו. 

<עדי קול:>
"במידת האפשר".

<היו"ר שולי מועלם-רפאלי:>
שיהיה "במידת האפשר", מצוין. כך זה מכסה את כל האלמנטים. 

<נעה בן שבת:>
אלא אם כן הנסחית תחזיר אותנו מ"במידת האפשר" ל"ככל האפשר" - - -

<היו"ר שולי מועלם-רפאלי:>
אבל המהות היא שאנחנו יוצרים סיטואציה שבה טובת המטופל היא בראש. אמנם חלק מטובת המטופל היא המלווה, אבל היא לא מפריעה לטובות אחרות - - -

<פנינה תמנו-שטה:>
נכון, גם יכולים להיות מצבים שבכלל לא צריך לאפשר. 

<היו"ר שולי מועלם-רפאלי:>
זה ברור. 

<טל נשרי:>
אבל אם המשפט הזה אומר "ככל האפשר", הרופא צריך לדעת מה זה דורש ממנו – מתי? בסוף הטיפול? אחרי שהוא סיים לדבר איתה? - - -

<פנינה תמנו-שטה:>
"במידת האפשר".

<היו"ר שולי מועלם-רפאלי:>
מצוין. תודה. 

<אילת וולברג:>
סעיף 27 הוא החלה של הוראות סעיף 6א על הצבא וההתאמות הנדרשות, והחרגה של שירות בתי הסוהר והמשטרה מתחולת החוק. 

קוראת:

	"תיקון סעיף 27
	2.
	בסעיף 27 לחוק העיקרי –

	
	
	(1)
בסעיף קטן (א), אחרי פסקה (3) יבוא:

	
	
	
	"(4)
לעניין סעיף 6א, בפקודות הצבא כמשמעותן בחוק השיפוט הצבאי, התשט"ו–1955, ניתן לקבוע הוראות בדבר נוכחות מלווה מטעמו של מטופל בעת קבלת טיפול רפואי.";

	
	
	(2)
אחרי סעיף קטן (א) יבוא: 

	
	
	
	"(ב)
על אף האמור בסעיף קטן (א) ובסעיף 30, הוראות סעיף 6א לא יחולו על משטרת ישראל ועל שירות בתי הסוהר.""


<פנינה תמנו-שטה:>
לפני שאנחנו עוברים להצבעה, ברצוני להודות לוועדה – גם לך, היושבת-ראש וגם למנהלת הוועדה – על המאמץ בימים טרופים אלה להעלות את החוק הזה - - -

<היו"ר שולי מועלם-רפאלי:>
וליושב-ראש הוועדה. 

<ופנינה תמנו-שטה:>
ליושב-ראש הוועדה, שאישר את זה למרות הלו"ז המאוד צפוף, בגלל שהוא ראה לנכון לעזור לאותן אוכלוסיות שזקוקות לחוק הזה. 

<היו"ר שולי מועלם-רפאלי:>
תודה רבה. 

<נעה בן שבת:>
אני רוצה להתייחס למה שנאמר פה לגבי הנושא של מניעת אלימות במוסדות רפואיים. אני רוצה להבהיר שכל זכויות החולה כפופות לאפשרות ההרחקה במקרה של אלימות... אנחנו צריכים לראות את הסיטואציה. מה זה "כפופות"? החוק למניעת אלימות אומר שהוא לא אמור לגבור, אבל החוק הזה, כמו שאתה לא מתחיל לכתוב על זכות החולה, שבמידת האפשר הוא לא יוכל לקבל בבית החולים אלא יוכל לקבל... לא, החוק למניעת אלימות מסדיר מקרה מסוים, והוא מתייחס לזכויות שונות שקבועות בחוק זכויות החולה, ולכן לא צריך פה התייחסות נפרדת לעניין הזה. 

<חן שמילו:>
הרציונל היה שהרבה ממקרי האלימות, אולי רובם, מגיעים דווקא ממלווים ולא ממטופלים. אמנם החוק למניעת אלימות הוא חשוב, אבל יש בו הרבה מאוד חורים, אולי יותר חורים מרשת. 

<היו"ר שולי מועלם-רפאלי:>
אז אני מרימה להר"י להנחתה: תמצאו את הסעיפים שיש בהם חורים בחוק למניעת אלימות שנוגעים למערכת הבריאות, ובואו נקדם אותם. 

<חן שמילו:>
אנחנו עושים את זה. בנוסף, אנחנו בהחלט תומכים ושמחים שהנוסח שהוצע פה עומד להתקבל, כי הוא טוב, הוא יותר רחב ממה שהצענו. 

<פנינה תמנו-שטה:>
לחלוטין. זה גם אלימות מילולית. 

<חן שמילו:>
נכון. תודה לכם. 

<היו"ר שולי מועלם-רפאלי:>
תודה רבה. אנחנו עוברות להצבעה. מי בעד?

הצבעה

בעד הצעת החוק – פה אחד

הצעת חוק זכויות החולה (תיקון מס' 8) (הזכות לנוכחות מלווה בטיפול רפואי), התשע"ה-2014,
עברה לקריאה שנייה ולקריאה שלישית.
<היו"ר שולי מועלם-רפאלי:>
חברת הכנסת פנינה תמנו-שטה הצביעה במקום חברת הכנסת רינה פרנקל. תודה רבה. 

<הישיבה ננעלה בשעה 10:47.>
